Na temelju članka 37. Statuta Koprivničko-križevačke županije (“Službeni glasnik Koprivničko–križevačke županije” broj 7/13., 14/13., 9/15., 11/15.-pročišćeni tekst, 2/18. i 3/18.-pročišćeni tekst) i odredaba Akcijskog plana suzbijanja korupcije u Koprivničko – križevačkoj županije za razdoblje od 2018. do 2020. godine (“Službeni glasnik Koprivničko-križevačke županije” broj 19/17.) Županijska skupština Koprivničko-križevačke županije na 9. sjednici održanoj 28. lipnja 2018. donijela je

**ANTIKORUPCIJSKI PROGRAM ZA USTANOVE KOJIMA JE**

**OSNIVAČ KOPRIVNIČKO-KRIŽEVAČKA ŽUPANIJA**

**ZA RAZDOBLJE OD 2019. DO 2020. GODINE**

1. **UVOD**

Korupcija predstavlja društveno neprihvatljivu pojavu koja izravno ugrožava ljudska prava, razara moral te ugrožava stabilnost i gospodarski napredak države. Korupcija je u najširem smislu svaki oblik zlouporabe ovlasti radi osobne ili skupne koristi, bilo da se radi o javnom ili privatnom sektoru. To je svaki čin kojim se, suprotno javnom interesu, nedvojbeno krše moralne i pravne norme te povređuju temelji vladavine prava.

Korumpiranom osobom se smatra svaka službena ili odgovorna osoba koja zbog osobne koristi ili koristi skupine kojoj pripada, zanemari opći interes koji je dužna štititi obzirom na zakone, položaj i ovlasti koje su joj povjerene.

Korumpiranim se smatra i građanin koji nudi ili pristaje na davanje zatraženog mita kako bi korumpirana osoba činjenjem, nečinjenjem ili propuštanjem činjenja pomogla u ostvarivanju koristi za pojedine osobe ili skupine.

Korupcija se pojavljuje u gotovo svim područjima života i djelovanja, prisutna je u javnim institucijama, privatnom sektoru, politici, medijima i gospodarstvu.

Koprivničko-križevačka županija odnosno Županijska skupština Koprivničko-križevačke županije, odlučna u svojim nastojanjima da iskorijeni korupciju iz društva, donosi Akcijski plan suzbijanja korupcije u Koprivničko – križevačkoj županije za razdoblje od 2018. do 2020. godine (“Službeni glasnik Koprivničko – križevačke županije” broj 19/17.) (u daljnjem tekstu: Akcijski plan).

U Akcijskom planu sadržane su mjere za suzbijanje korupcije, s ciljem jačanja odgovornosti i transparentnosti u radu predstavničkih i izvršnih tijela na području Koprivničko-križevačke županije, podizanja javne svijesti o štetnosti korupcije, informiranja i ohrabrivanje građana o načinima prijave i sprječavanja slučajeva korupcije, poticanja suradnje s drugim jedinicama lokalne i područne (regionalne) samouprave, tijelima državne uprave i nevladinim organizacijama.

Koprivničko-križevačka županija (u daljnjem tekstu: Županija) odlučila je provesti ostvarenje mjera i ciljeva antikorupcijske politike i na razini ustanova kojima je osnivač i to kroz „Antikorupcijski program za ustanove kojima je Koprivničko-križevačka županija osnivač za razdoblje od 2019. do 2020. godine“ (dalje u tekstu: Program).

Ustanovama, u smislu ovog Programa, smatraju se ustanove kojima je Županija osnivač, odnosno nad kojima ima osnivačka prava u smislu posebnih zakona (u daljnjem tekstu: ustanove).

Primjena glavnih elemenata borbe protiv korupcije na razini ustanova znači sljedeće:

* obvezu poštivanja pravne procedure, načela i ograničenja što razumijeva poštivanje i provedbu važećeg zakonodavstva u Republici Hrvatskoj (u daljnjem tekstu: RH) (načelo vladavine prava);
* obvezu usuglašavanja poslovne politike s najboljom praksom potrebnom za učinkovito suzbijanje korupcije u RH (načelo dobre prakse);
* preuzimanje pune odgovornosti od strane rukovodeće strukture u kreiranju poslovne politike i njezine učinkovite provedbe (načelo odgovornosti);
* obvezu donošenja i provedbe mjera sustavnog otklanjanja uzroka korupcije, uključujući i otklanjanje svih nedostataka koji joj pogoduju (načelo prevencije);
* postizanje stalnog napretka u kreiranju i provedbi mjera za sprječavanje korupcije (načelo učinkovitosti);
* obvezu zajedničkog djelovanja u provođenju antikorupcijske politike (načelo suradnje);
* obvezu osiguranja transparentnosti u donošenju odluka i omogućavanje pristupa informacijama u skladu sa važećim odredbama Zakona o pravu na pristup informacijama (načelo transparentnosti);
* obvezu unaprjeđenja suradnje s civilnim društvom (načelo suradnje s civilnim društvom);
* dosljedno i redovito nadziranje provedbe poslovnih aktivnosti, procjenu rizika korupcije i poduzimanje odgovarajućih mjera (načelo „samoprocjene“).

Ovim Programom nalaže se nadležnim tijelima ustanova da, rukovodeći se glavnim elementima borbe protiv korupcije, intenzivnije razvijaju odgovarajuće upravljačke prakse. Nadalje, da kroz aktivnu suradnju i partnerstvo svih nositelja antikorupcijskih mjera aktivno djeluju na ostvarenju prioritetnih ciljeva antikorupcijske politike Županije, posebno u dijelu usmjerenom na ostvarenje sljedećih ciljeva:

**Cilj 1. - Jačanje integriteta, odgovornosti i transparentnosti u radu**

**Cilj 2. - Stvaranje preduvjeta za sprječavanje korupcije na svim razinama**

**Cilj 3. - Afirmacija pristupa „nulte tolerancije“ na korupciju.**

Radi ostvarenja ciljeva ovog Programa, a time i općih ciljeva Akcijskog plana, glavno težište Programa stavljeno je na pet ciljnih (tematskih) područja:

1. poboljšanje usluga javnog sektora s naglaskom na jačanje odgovornosti za uspješno ostvarenje zadaća i promicanje izgradnje integriteta i transparentnosti;
2. obavljanje poslovanja na pravilan, etičan, ekonomičan, učinkovit i djelotvoran način;
3. usklađivanje poslovanja sa zakonima, propisima, politikama, planovima i postupcima;
4. zaštita imovine i drugih resursa od gubitka uzrokovanih lošim upravljanjem, neopravdanim trošenjem i korištenjem te od nepravilnosti i prijevara;
5. pravodobno financijsko izvješćivanje i praćenje rezultata poslovanja.
6. **MJERE SUSTAVNOG OTKLANJANJA UZROKA KORUPCIJE**

Ovim Programom utvrđuju se mjere za pet ciljnih (tematskih) područja iz točke I. ovog Programa.

Model prevencije korupcije predstavlja dugoročno rješenje. Definirane mjere podložne su stalnom vrednovanju i preispitivanju i mijenjat će se u slučaju bitnih promjena na području unutarnjeg razvoja ili na pojedinim posebnim funkcionalnim područjima suzbijanja korupcije.

**Cilj 1. Jačanje integriteta, odgovornosti i transparentnosti u radu**

Dužnost je svih razina organizacije djelovati vidljivo, predvidivo i razumljivo. Rukovodstvo mora biti odgovorno prema korisnicima usluga, dobavljačima, državi i drugim partnerima te mora pružiti razumna i prihvatljiva rješenja za svoje postupke i odluke.

**Mjere:**

* definirati i na internetskoj stranici društva objaviti opće i posebne ciljeve za sljedeće trogodišnje razdoblje i osnovne principe u pogledu odnosa sa trećim stranama;
* pravodobno i istinito obavještavati javnosti o obavljanju djelatnosti ili dijela djelatnosti za koju je osnovana na način određen statutom ustanove sukladno zakonu i aktu o osnivanju;
* do kraja poslovne godine na svojoj internetskoj stranici objaviti kalendar važnih događaja koji se očekuju u narednoj godini (npr. predviđeni datum objave financijskih rezultata i sl.);
* sastavljati svoja financijska izvješća u skladu s međunarodnim standardima financijskog izvješćivanja, posebnim propisima i važećim zakonima, vodeći pri tome računa o suvremenim međunarodnim tendencijama u financijskom izvješćivanju kao i o zahtjevima tržišta;
* objavljivati financijska izvješća na svojim internetskim stranicama;
* donijeti i među zaposlenicima objaviti pravilnik o disciplinskoj odgovornosti kojim se utvrđuju vrste i postupak provedbe disciplinskih mjera koje se mogu poduzeti kad postoji kršenje politike, procedure ili pravila etičkoga ponašanja, a radi podizanja razine informiranosti o postavljenim zabranama te kako bi se razvila svijest o problematici i posljedicama nepropisnog ponašanja;
* uvođenje obveze potpisivanja izjave o povjerljivosti i nepristranostiza zaposlenike zaposlene na radnim mjestima koja su, analizom i procjenom rizika, ocijenjena visokim stupnjem rizika u pogledu korupcije (za sudionike postupaka javne nabave-objava na službenim internetskim stranicama, izdavanja dokumenata kojima se ostvaruju određena prava, itd.);
* građane, pravne osobe i druge korisnike pravodobno i na pogodan način obavještavati o uvjetima i načinu davanja svojih usluga i obavljanju poslova iz djelatnosti za koju je ustanova osnovana;
* odmah ili iznimno u primjerenom roku dati svakom građaninu, pravnoj osobi i drugom korisniku, na njihov zahtjev, obavještenje o uvjetima i načinu pružanja svojih usluga i obavljanju poslova iz djelatnosti za koju je ustanova osnovana, dati mu potrebne podatke i upute;
* objavljivanje informacija vezano uz postupak javne nabave sukladno važećim propisima;
* voditi popis imovine i potraživanja ustanove;
* pravodobno utvrditi i na odgovarajući način javno objaviti podatke o glavnim rizicima kojima je ustanova izložena (npr. političke rizike, ekonomske rizike, rizike djelatnosti i sl.), kao i procjenu vjerojatnosti ostvarenja potencijalnih rizika i način upravljanja dotičnim rizicima.

**Rok:** Kontinuirano izvršavanje.

**Cilj 2. Stvaranje preduvjeta za sprječavanje korupcije na svim razinama**

Uspostava antikorupcijskih institucionalnih struktura u ustanovama u kojima ih nema ili njihovo jačanje tamo gdje već postoje, potrebno je kako bi svaki zaposlenik svojim ponašanjem mogao doprinijeti otklanjanju svakog oblika korupcije te spriječiti počinjenja kaznenih i prekršajnih djela.

**Mjere:**

* imenovanje osobe za informiranje, odnosno osobe mjerodavne za rješavanje ostvarivanja prava na pristup informacijama, obavljanje poslova rješavanja pojedinačnih zahtjeva i redovitog objavljivanja informacija;
* imenovanje povjerenika za etiku, kao osobu zaduženu za primanje pritužbi zaposlenika, građana i drugih osoba u vezi s neetičnim i koruptivnim ponašanjem zaposlenika te za promoviranje etičkog postupanja u međusobnim odnosima zaposlenika;
* uspostavljanje i/ili jačanje sustava financijskog upravljanja i kontrole sukladno važećim propisima;
* uspostavljanje i/ili jačanje unutarnje revizijesukladno važećim propisima;
* imenovanje osobe za nepravilnostiovlaštene za poduzimanje radnji protiv nepravilnosti i prijevara;
* objava e-mail adresa i kontakata imenovanih osoba na službenim internetskim stranicama;
* sastavljanje izvješća o radu imenovanih osoba (osobe za informiranje, povjerenika za etiku, osobe za nepravilnosti) te objava na službenim internetskim stranicama;
* uspostavljanje mjera tehničke zaštite kroz politiku sigurnosti radi osiguranja prava na privatnost ispitanika u postupcima prikupljanja, obrade i korištenja osobnih podataka u procesima poslovanja;
* formiranje sustava prijavljivanja nepravilnostiuspostavljanjem mehanizma putem kojeg nepravilnosti, prijevara ili sumnja u korupciju može biti prijavljena;
* uspostavljanje internog sustava izvješćivanja koji omogućuje zaposlenicima da izvijeste o izvoru problema ili sumnji u korupciju, bez preuzimanja rizika od osvete.

**Rok:** Praćenje rada imenovanih osoba – trajno, sastavljanje izvješća o radu-kontinuirano.

**Cilj 3. Afirmacija pristupa „nulte tolerancije“ na korupciju**

Neophodno je podizanje etičke svijesti upravljačkih struktura, ali i svih zaposlenika, kao i svijesti o kažnjivosti koruptivnog ponašanja jer je pojedinac izgrađenog integriteta ključ borbe protiv korupcije.

**Mjere:**

* povećavati razinu znanja zaposlenika o poznavanju i funkcioniranju poslovanja, kako bi bilo moguće poslovanje, odnosno cjelokupni sustav dalje razvijati i poboljšavati;
* uvesti obvezne specijalizirane poduke zaposlenika iz područja etike, informiranja, financijskog upravljanja, unutarnjeg nadzora i kontrole, javne nabave te zaštite oštećenika i osoba koje u dobroj vjeri prijavljuju korupciju;
* donijeti planove edukacija.

**Rok:** Kontinuirano.

1. **AKCIJSKI PLAN**

Županija **nalaže** obvezu nadležnim tijelima ustanova da **pripreme akcijske planove** sukladno izloženim mjerama ovoga Programa, kao i planove i programe osoba zaduženih za pojedine aktivnosti provođenja akcijskih planova.

Akcijski plan omogućit će sustavni nadzor provedbe Programa i predstavlja kontrolni

mehanizam pomoću kojeg će se pratiti da li je određena mjera provedena u potpunosti ili ju je potrebno redefinirati u skladu s novim potrebama.

**Nalaže se nadležnim tijelima ustanova da usvoje akcijske planove te ih dostave Županiji, u rokovima predviđenima ovim Programom**.

1. **NADLEŽNOST PROVEDBE**

Ravnatelj ustanove dužan je provoditi, dok je upravno vijeće zaduženo za praćenje provedbe mjera i ciljeva iz ovog Programa.

1. **IZVJEŠĆIVANJE**

Osoba za informiranje i povjerenik za etiku po prirodi stvari, usko će surađivati s upravnim vijećem ustanove te isto kvartalno, a najkasnije 30 dana nakon završetka kvartala, izvijestiti o tijeku provedbe mjera i ciljeva ovog Programa, o primljenim zahtjevima, postupcima i odlukama o ostvarivanju prava na pristup informacijama, o primljenim pritužbama i provedenim postupcima ispitivanja osnovanosti pritužbi i drugim aktivnostima koje je ustanova poduzela s ciljem povećanja transparentnosti poslovanja te smanjenja rizika od nepravilnosti, prijevara i korupcije.

Primjerak izviješća dostavljat će se Županiji, odnosno upravnom tijelu nadležnom za poslove Županijske skupštine Koprivničko-križevačke županije**, najkasnije do 31. siječnja** tekuće godine za prethodnu godinu.

1. **PRIJELAZNA I ZAVRŠNA ODREDBA**

Program stupa na snagu 1. siječnja 2019. godine, a objavit će se u „Službenom glasniku Koprivničko-križevačke županije“, na službenoj internetskoj stranici Koprivničko-križevačke županije te oglasnoj ploči Koprivničko-križevačke županije.

ŽUPANIJSKA SKUPŠTINA

KOPRIVNIČKO-KRIŽEVAČKE ŽUPANIJE

KLASA: 021-06/18-05/5

URBROJ:2137/1-02/05-18-2

Koprivnica,28. lipnja 2018.

PREDSJEDNIK

Željko Pintar

O B R A Z L O Ž E NJ E:

Koprivničko-križevačka županija (u daljnjem tekstu: Županija) odnosno Županijska skupština Koprivničko-križevačke županije, odlučna u svojim nastojanjima da iskorijeni korupciju iz društva, donijela je Akcijski plan suzbijanja korupcije u Koprivničko-križevačkoj županije za razdoblje od 2018. do 2020. godine (“Službeni glasnik Koprivničko–križevačke županije” broj 19/17.) (u daljnjem tekstu: Akcijski plan Županije).

Temeljni ciljevi Akcijskog plana određeni su Strategijom suzbijanja korupcije za razdoblje od 2015. do 2020. godine („Narodne novine“ broj 26/15.)(u daljnjem tekstu: Strategija), a u lipnju 2017. donijet je i Akcijski plan za 2017. i 2018. uz Strategiju suzbijanja korupcije za razdoblje od 2015.-2020.

Sukladno aktivnosti 14 iz Akcijskog plana za 2017. i 2018. uz Strategiju suzbijanja korupcije za razdoblje od 2015.-2020. i Akcijskom planu Županije izrađuje se Antikorupcijski program za ustanove kojima je Koprivničko-križevačka županija osnivač za razdoblje od 2019. do 2020. godine (dalje u tekstu: Program).

Županija je Programom odlučila provesti ostvarenje mjera i ciljeva antikorupcijske politike i na razini ustanova kojima je Županija osnivač, odnosno nad kojima ima osnivačka prava u smislu posebnih zakona.

U Programu se nalaže nadležnim tijelima ustanova da, rukovodeći se glavnim elementima borbe protiv korupcije, intenzivnije razvijaju odgovarajuće upravljačke prakse. Nadalje, da kroz aktivnu suradnju i partnerstvo svih nositelja antikorupcijskih mjera aktivno djeluju na ostvarenju prioritetnih ciljeva antikorupcijske politike Županije, posebno u dijelu usmjerenom na ostvarenje sljedećih ciljeva:

Cilj 1. - Jačanje integriteta, odgovornosti i transparentnosti u radu

Cilj 2. - Stvaranje preduvjeta za sprječavanje korupcije na svim razinama

Cilj 3. - Afirmacija pristupa „nulte tolerancije“ na korupciju.

Model prevencije korupcije predstavlja dugoročno rješenje, stoga su Programom predviđene i definirane mjere za ostvarenje temeljnih ciljeva, a koje su podložne stalnom vrednovanju i preispitivanju.

Ravnatelj ustanove zadužuje se za provođenje, dok se upravno vijeće zadužuje za praćenje provedbe mjera i ciljeva iz ovog Programa.

Slijedom iznijetoga, predlaže se Županijskoj skupštini Koprivničko-križevačke županije, da nakon rasprave, donese Antikorupcijski program za ustanove kojima je Koprivničko-križevačka županija osnivač za razdoblje od 2019. do 2020. godine.

UPRAVNI ODJEL ZA POSLOVE ŽUPANIJSKE SKUPŠTINE

I PRAVNE POSLOVE